Kahden automallin moottorit kestävät lähes loputtomiin – Autovahinkokeskuksen ei kannata edes yrittää myydä niitä, sillä vanhatkin odottavat hyllyssä

On yhden automerkin kaksi mallia, joiden moottoreita Pirkkalan autovahinkokeskuksen ei kannata ottaa hyllyynsä myyntiin. Ne eivät mene kaupaksi. Syy on yksinkertainen. –Toyotan Hiacen ja Hiluxin moottorit eivät hajoa oikein ikinä, Pirkkalan autovahinkokeskuksen asiakaspalvelu- ja laatuvastaava Aki Reinikka kertoo. –Emme enää pura niitä hyllyyn, koska aiemmin myyntiin asetetut moottorit seisovat vielä hyllyissä. Pirkkalan autovahinkokeskuksen läpi kiertää vuodessa yli 5 000 ajoneuvoa. Niille kaikille löytyy ostaja aikanaan – jos ei muu niin metallia kierrättävä Kuusakoski oy eli autot myydään romutettavaksi. Osa menee myös purettavaksi ympäristöluvan omistaville ostajille. Myös autovahinkokeskus itse ostaa kolariautojaan purettavaksi ja näin kilpailee niistä muiden ostajien kanssa. Koska useimmat autot ovat vaurioituneet keulastaan, kysyntää on etenkin ajovaloille ja puskureille. Tarvetta on myös esimerkiksi Volkswagenin ja Skodan DSG-vaihteistoille, koska niitä hajoaa paljon. Autoja lähtee Puolaan, Latviaan ja Liettuaan Reinikan arvion mukaan kolariajoneuvojen hinta on autovahinkokeskuksessa yleensä noin kolmannes ja halutuimmissa yksilöissä noin puolet siitä, mitä vastaavat samanmerkkiset ja -ikäiset ajoneuvot kolaroimattomana maksavat. Ostajista valtaosa on kotitarvekorjaajia, mutta heidän määränsä vähenee, koska nykyautojen korjaaminen kotioloissa on vaikeaa. Lisäksi on ostajia, jotka lastaavat useita autoja rekkaan ja vievät kuormia viikoittain Puolaan, Latviaan ja Liettuaan. –Autot merkitään Trafin järjestelmään niin, ettei niitä voida korjauksen jälkeen myydä takaisin Suomeen. 90-luvun autossa käy huonommin Asiakaspalvelu- ja laatuvastaava Aki Reinikka sanoo autovahinkokeskuksen kolariautoilla olevan liikennekasvatusta antava vaikutus. Keskuksessa onkin käynyt tutustumassa muun muassa ammattioppilaitosten opiskelijoita. –Kun joku autoista on oikein pahoin vaurioitunut, sovitan mielessäni itseni kyytiin ja mietin, miltä siellä olisi tuntunut olla onnettomuuden hetkellä. Kymmenien kolhiintuneiden mopoautojen rykelmää katsoessaan Reinikka sanookin, ettei hänen lapselleen tule koskaan mopoautoa. Hän odottaa ja kannattaa lakimuutosta nopeusrajoitteisista henkilöautoista. Toisaalta kolariautoista näkee myös sen, että autojen turvallisuus on parantunut. Nykyauton keula saattaa olla täysin murskana, mutta matkustamo on säilynyt ehjänä ja muodossaan. –1980–1990-lukulainen auto menee onnettomuudessa tosi paljon pahempaan kuntoon kuin uudempi. Kuolonkolarissa olleita autoja ei tavallisesti myydä autovahinkokeskuksesta, vaan ne yleensä paalataan romuksi. Autovahinkokeskus oy oli suomalaisten vakuutusyhtiöiden omistuksessa, kunnes ne tämän vuoden alkupuolella myivät yhtiön amerikkalaiselle, maailman johtavalle vaurioajoneuvojen realisointiin ja vakuutusyhtiöpalveluihin erikoistuneelle Copartille. Pirkkalan autovahinkokeskuksesta myytiin viime vuonna 5 326 ajoneuvoa: valtaosa henkilöautoja ja lisäksi mopoja, moottoripyöriä, mopoautoja, moottorikelkkoja ja pakettiautoja. Keskimääräinen myyntiaika on 15 päivää. Pirkkalan autovahinkokeskuksessa oli huhtikuun 24. päivänä 643 ajoneuvoa. Niistä 219 oli myynnissä, 245 odotti myyntiin tuloa ja 179 oli myyty. Autovahinkokeskus asetti kolariautoille aiemmin pohjahinnan, mutta nykyään valtaosa autoista myydään huutokaupalla ilman pyyntihintaa. Autovahinkokeskus oy:llä on 80 työntekijää, joista Pirkkalassa 21. Yhtiöllä on toimipisteet myös Espoossa, Oulussa ja Turussa sekä 26 välivarastoa eri puolilla Suomea. Autovahinkokeskus oy:n liikevaihto oli viime vuonna 12,9 miljoonaa ja tulos noin 55 000 euroa. Myytävät kolariajoneuvot eivät ole yhtiön omaisuutta eivätkä siten näy sen liikevaihdossa. Yhtiö realisoi vakuutusyhtiöiden ja muiden toimeksiantajien omaisuutta viime vuonna noin 45 miljoonan euron arvosta.